Lauri Markkanen

Lauri Elias Markkanen (s. 22. toukokuuta 1997 Vantaa) on suomalainen koripalloilija, joka on pelannut pienen laitahyökkääjän, ison laitahyökkääjän ja sentterin pelipaikkoja. Hän edustaa NBA:n Utah Jazzia. 213-senttistä Markkasta on pidetty kokoisekseen poikkeuksellisen hyvänä heittäjänä, monipuolisena sekä liikkuvana pelaajana.

Jo nuoruudessaan poikkeuslahjakkuutena pidetty Markkanen pelasi kauden 2016–2017 yhdysvaltalaisen Arizonan yliopiston joukkueessa, jossa hänen hyvät peliesityksensä herättivät maanlaajuista huomiota. Markkanen varattiin Pohjoismaiden historian pienimmällä varausnumerolla, seitsemäntenä, NBA:n vuoden 2017 varaustilaisuudessa Minnesota Timberwolvesiin josta siirtyi välittömästi Chicago Bullsiin. Markkanen rikkoi NBA-tulokaskaudellaan Bullsissa useita ennätyksiä etenkin kolmen pisteen korinteossa: hän muun muassa heitti 100 kolmen pisteen koria nopeimmin sarjan tulokashistoriassa ja Bullsin tulokaskausiennätyksen kolmen pisteen koreissa. Kaudella 2017–2018 hänet valittiin NBA:n tulokkaiden ykköstähdistöjoukkueeseen. Kesällä 2021 Markkanen siirtyi Cleveland Cavaliersiin yhdellä suomalaisen urheiluhistorian rahallisesti suurimmista sopimuksista.

Markkanen on edustanut myös Suomen miesten maajoukkuetta muun muassa vuoden 2017 EM-kilpailuissa. Hän oli vuonna 2015 alle 18-vuotiaiden EM-kilpailujen korikuningas. Vuoden 2016 alle 20-vuotiaiden EM-kotikisoissa korikuninkuuden voittanut Markkanen valittiin turnauksen tähdistöviisikkoon. Suomen Vuoden koripalloilijaksi Markkanen on valittu viidesti.

Varhainen elämä ja perhe 

Markkanen syntyi 22. toukokuuta 1997 Vantaalla. Perhe asettui Jyväskylään, kun Lauri oli kolmevuotias. Markkanen pelaili koripalloa muun muassa Kypärämäen koululla ja lisäksi jalkapalloa ja jääkiekkoa.

Markkasen isä on kilpauransa päättänyt maajoukkuetason koripalloilija Pekka Markkanen. Äiti, lastenhoitajana työskentelevä Riikka (o.s. Ellonen), saavutti koripallossa SM-hopeaa ja esiintyi myös maajoukkuetasolla. Markkasen isoveljistä Miikka pelasi myös koripalloa nuorten maajoukkuetasolla, kunnes joutui luopumaan lajista loukkaantumisen vuoksi, ja Eero on jalkapalloilija. Laurin äidinisä Sakari ”Saku” Ellonen voitti jääpallossa maalivahtina Suomen mestaruuden vuonna 1951.

Ura

Juniorivuodet 

Jyväskylässä HoNsUn kasvatti Markkanen heitti lapsena palloa pihalla sijainneeseen koriin, myös pakkassäällä. Hän alkoi keskittyä koripalloon 14-vuotiaana ja lisäsi harjoittelumääriään. 16-vuotiaana Markkanen ylirasittui eikä saanut hikoilla neljään kuukauteen. Markkanen pelasi kasvattajaseuransa B- ja A-nuorten joukkueissa. Vuonna 2013 hän voitti HoNsUssa B-nuorten SM-pronssia, ja samalla kaudella hänet valittiin sarjan vuoden pelaajaksi. Vuosina 2012–2014 Markkanen debytoi miesten sarjoissa divisioonajoukkue BC Jyväskylän miehistössä. Markkasta pidettiin jo tuolloin yhtenä suomalaiskoripallon historian suurimmista lupauksista ja hänet mm. kutsuttiin 39 pelaajan Yhdysvalloissa pidetylle Basketball Without Borders -maailmanleirille, jonka tähdistöviisikkoon hänet myös valittiin. 16-vuotiaana Markkaselle tarjottiin ammattilaissopimusta Espanjan Sevillasta, mutta hänen isänsä kielsi siirron poikansa alaikäisyyden vuoksi.

Syksystä 2014 kevääseen 2016 Markkanen edusti I-divisioonassa pelannutta Mäkelänrinteen lukion erikoisjoukkue HBA-Märskyä, jossa häntä valmensi mm. Hanno Möttölä. Markkanen ei pelannut Korisliigassa harjoittelua haitanneen ottelutahdin vuoksi. Markkanen oli aluksi hyvin epävarma Helsingin-muutostaan mutta sopeutui myöhemmin ja alkoi keskittyä ammattilaisuransa mahdollistamiseen. Kasvaneet harjoittelumäärät ja nopean fyysisen kasvun aiheuttamat kivut johtivat Markkasen ajoittaiseen sairasteluun. Kaudella 2014–2015 Markkanen valittiin I-divisioona B:n parhaaksi pelaajaksi. Kaudella 2015–2016 Markkanen pelasi I-divisioona A:ssa yhteensä 16 ottelua ja heitti vähintään 30 pistettä joka neljännessä ottelussa. Parhaimmillaan hän teki 39 pistettä Oulun NMKY:tä vastaan 14. tammikuuta 2016. Markkanen pelasi kauden erinomaisella heittotarkkuudella ja 21,6 pisteen sekä 7,6 levypallon keskiarvoilla.

Arizonan yliopisto 

Jopa 60–70 yhdysvaltalaisyliopistoa osoitti Markkasta kohtaan viikoittaista kiinnostusta, ja tämä uskoi siirtyvänsä Yhdysvaltain yliopistosarjoihin lukionsa päättymisen jälkeen. Lukuisista Markkasesta kiinnostuneista yliopistoista tämä rajasi vaihtoehtonsa kolmeen: Pohjois-Carolinaan, Arizonaan ja Utahiin. Käytyään tutustumassa yliopistoihin henkilökohtaisesti lokakuussa 2015 Markkanen valitsi yliopistokseen pelaajien tason ja odotettavissa olleen runsaan peliajan vuoksi Arizonan, jossa hän aloitti syksyllä 2016. Maaliskuussa 2016 Markkanen kutsuttiin maailman lupaavimmat nuoret pelaajat yhteen keräävään Nike Hoop Summit -tapahtumaan historian kolmantena suomalaispelaajana. Hän kuitenkin kieltäytyi kutsusta haluttuaan harjoittelurauhaa kiireisen kevään jälkeen ja keskittyi valmistautumaan kesän maajoukkueotteluihin ja syksyn yliopistokauteen.

Arizonassa Markkanen nousi jo tulokaskaudellaan joukkueensa, konferenssinsa ja koko maan parhaiden yliopistopelaajien joukkoon keräten laajalti kehuja monipuolisesta osaamisestaan ja potentiaalistaan. Erityisesti Markkasen heittotarkkuutta pidettiin erinomaisina 213-senttiseksi pelaajaksi. Hänet nostettiin kauden kuluessa lukuisilta eri tahoilta varattavaksi asettuessaan selkeäksi ensimmäisen kierroksen varausehdokkaaksi, jopa kärkikymmenikköön, NBA:n kesän 2017 varaustilaisuudessa. Alkuvuodesta 2017 Markkanen valittiin Yhdysvaltain viikon parhaaksi yliopistopelaajaksi, ja kahdesti Pac-12-konferenssin viikon pelaajaksi. Hänet valittiin myös muun muassa ehdokkaaksi Yhdysvaltain parhaan yliopistopelaajan ja -tulokkaan palkintojen saajaksi.

Arizona sijoittui konferenssinsa runkosarjassa toiseksi Oregonin jälkeen, mutta voitti lopulta Pac-12-konferenssin mestaruuden kaadettuaan Oregonin loppuottelussa. Markkanen valittiin Pac-12:n kauden ykköstähdistöjoukkueeseen ja tulokastähdistöviisikkoon. Arizona eteni voittonsa myötä NCAA:n lopputurnaukseen, jossa se voitti kaksi ensimmäistä vastustajaansa edeten 16 parhaan yliopiston joukkoon. Markkanen onnistui NCAA-lopputurnauksessa tupla-tuplassa ensimmäisenä Arizonan tulokaspelaajana sitten Channing Fryen vuonna 2002. Sweet Sixteen -kierroksella Arizona kuitenkin hävisi heikommin sijoitetulle Xavierille 71–73 ja putosi jatkosta. Markkanen teki kauden aikana yli 500 pistettä, otti yli 250 levypalloa ja heitti yli 50 onnistunutta kolmen pisteen heittoa, mihin oli hänen lisäkseen pystynyt vuodesta 1992 lähtien vain viisi muuta tulokaspelaajaa, heidän joukossaan Carmelo Anthony ja Kevin Durant. Kauden aikana Markkasen hyökkäyksen korinaluspeli kehittyi kolmen pisteen heittojen ja vapaaheittojen pysyttyä erinomaisella tasolla. Myös puolustuksessa Markkanen osoitti kehittymistä.

Chicago Bulls

Tulokaskausi 2017–2018 

Yliopistokauden päätyttyä Markkanen ilmoittautui NBA:n kesän varaustilaisuuteen, missä hänet ennustettiin varattavan historian seitsemäntenä suomalaispelaajana. Vaihtoehtoja Markkasen varaavaksi joukkueeksi olivat muun muassa Dallas Mavericks ja Sacramento Kings 9.–10. vuoroilla. Markkanen jättäytyi pois varaustilaisuuden testileiriltä ja valmistautui yksityistapaamisiin NBA-joukkueiden kanssa. Hän kävi näyttämässä taitojaan neljälle joukkueelle, muun muassa Minnesota Timberwolvesille. Timberwolves myös valitsi Markkasen seitsemännellä vuorollaan, Pohjoismaiden historian aikaisimmalla, mutta kauppasi hänet välittömästi uudelleenrakennusvaiheensa käynnistäneeseen Chicago Bullsiin. Markkasen lisäksi Bulls sai tuolloisen enemmistön mukaan epäedullisessa pelaajakaupassa Zach LaVinen ja Kris Dunnin Timberwolvesin saadessa huippupelaaja Jimmy Butlerin sekä 16. kierroksen varausvuorolla varatun Justin Pattonin.

Markkanen pelasi kesällä 2017 lupaavasti Bullsin kesäliiga- ja harjoitusotteluissa sekä hyvin EM-kilpailuissa. Nuoren ja nimekkäimmät pelaajansa pois myyneen Bullsin ennustettiin ennen kauden alkua olevan sarjan huonoimpia joukkueita. Markkanen nousi juuri ennen kauden avausta heti ensimmäisessä NBA-ottelussaan avausviisikkoon, kun joukkueen saman pelipaikan pelaajista Bobby Portis sai pelikieltoa lyötyään Nikola Mirotićin sairaalahoitoon. Markkanen pelasi debyyttiottelunsa Toronto Raptorsia vastaan 19. lokakuuta 2017 tehden 17 pistettä, mikä oli heti suomalaispelaajien NBA-ennätys ja sivusi Bullsin debyyttiottelupisteiden seuraennätystä. Toisessa ottelussaan Markkanen kirjautti NBA-uransa ensimmäisen tupla-tuplan ja ylsi historian toisena Bulls-pelaajana (ensimmäinen Artis Gilmore 1970-luvulla) neljässä ensimmäisessä ottelussaan useampaan tupla-tuplaan. Hän heitti myös historian ensimmäisenä NBA:n tulokaspelaajana kymmenen onnistunutta kolmen pisteen heittoa kolmen ensimmäisen ottelunsa aikana. Markkasen ennätysputki jatkui tämänkin jälkeen: hän heitti NBA:n ensimmäisenä tulokaspelaajana muun muassa 48 onnistunutta kolmen pisteen heittoa 20 ensimmäisessä ottelussaan, samoin 51 kaukoheittoa 22 ottelussa.

Bulls aloitti kautensa ennakoidun vaisusti ja ajautui marraskuussa tappioputkeen. Myös Markkasen tilastolukemat huonontuivat, mikä johtui muun muassa hänen pelaamistaan tukevien takamiespelaajatyyppien puuttumisesta Bullsin joukkueesta. Mirotićin toivuttua loukkaantumisestaan joulukuussa Bulls ylsi voittoputkeen, mutta Markkanen kärsi selkävaivoista. Hän palasi kuitenkin toivuttuaan avausviisikkoon alkaen pelata siihen mennessä tehokkainta peliään: vuodenvaihteessa Markkanen heitti Indiana Pacersia vastaan ensimmäisen kerran NBA:ssa yli 30 pistettä (32), mikä oli eräs historian parhaita eurooppalaispelaajien tulokaskauden pistelukemia. Tammikuun alussa hän kohensi piste-ennätystään 33:een ja rikkoi samalla kolme Bullsin seuraennätystä. Kauden puolivälissä Markkanen arvostettiinkin eräiden arvostelijoiden yllätykseksi NBA:n parhaiden tulokkaiden joukkoon. Hän heitti kolmen pisteen koreja Damian Lillardin tulokaskausiennätyksen tahtiin ja rikkoi Andrea Bargnanin vastaavan ”seitsenjalkaisten” ennätyksen. Markkasen sadas kolmen pisteen NBA-kori syntyi tämän 41. ottelussa, mikä rikkoi Lillardin aikaisemman ennätyksen. Markkanen sivusi myös Mike Millerin NBA-tulokasennätystä onnistuttuaan vähintään kahdesti kolmen pisteen heitossa 12 peräkkäisessä ottelussa.

Tammikuun 2018 lopussa Markkanen ohitti Hanno Möttölän eniten NBA-pisteitä tehneenä suomalaispelaajana. Markkanen nimettiin osallistujaksi NBA:n tähdistöviikonlopun nousevien tähtien otteluun muun maailman joukkueeseen sekä taitokilpailuun. Tähdistöviikonloppuun historian ensimmäisenä suomalaisena osallistuneen Markkasen joukkue saavutti voiton, ja taitokisassa Markkanen, ainoa tulokasosallistuja, sijoittui toiseksi hävittyään finaalissa Spencer Dinwiddielle. Maaliskuussa Markkanen joutui jättämään otteluita väliin selkäongelmien vuoksi pudoten Lillardin ennätysvauhdista. NBA varoitti myös muista loukkaantumisista kärsinyttä Chicagoa loppukaudesta sen penkitettyä avainpelaajiaan paremman varausvuoron toivossa.

Markkanen rikkoi huhtikuun 10. päivä ottelussa Brooklyn Netsiä vastaan 1000 pisteen ja 500 levypallon rajat tulokaskaudellaan. Tähän olivat ennen häntä Bullsissa pystyneet vain Michael Jordan, Elton Brand ja David Greenwood. Kauden viimeisessä runkosarjaottelussa Markkanen heitti tarvitut kolme kolmen pisteen koria ja rikkoi kauden 145 kaukokorillaan Kirk Hinrichin tulokaspelaajien seuraennätyksen. Markkanen pelasi tulokaskautensa 15,2 pisteen (tulokkaiden neljäs) ja 7,5 levypallon (tulokkaiden toinen) keskiarvoilla. Bulls oli NBA:n kuudenneksi huonoin joukkue eikä selvinnyt pudotuspeleihin. Kauden päätteeksi Markkanen valittiin NBA:n tulokkaiden ykköstähdistöjoukkueeseen.

Toinen kausi 2018–2019 
Bulls varasi vuoden 2018 varaustilaisuudessa Wendell Carterin, jonka yleisesti etukäteen katsottiin täydentävän Bullsin joukkueenmuodostuksen keskiössä olleen Markkasen pelaamista ja muodostavan Bullsille kilpailukykyisen, kehittyvän etukentän. Uuden, myös ison laitahyökkääjän pelipaikkaa pelanneen, pelaajahankinnan Jabari Parkerin ja Markkasen mediassa huomioidun lihasmassan kehittymisen myötä suomalaisen ennakoitiin pelaavan toisella NBA-kaudellaan edelliskautta enemmän sentterinä. Bulls asetti kauden 2018–2019 tavoitteekseen pudotuspeleihin etenemisen ja Markkanen osallistumisen tähdistöotteluun.

Markkanen loukkasi oikean kyynärpäänsä harjoituksissa syyskuun lopussa 2018 ja joutui sairauslomalle arviolta 6–8 viikoksi. Lokakuun lopussa Bulls käytti Markkasen sopimuksen ensimmäisen optiovuoden, mikä jatkoi sopimusta kevääseen 2020 asti. Markkanen palasi Bullsin kokoonpanoon 1. joulukuuta Rocketsia vastaan pelatussa ottelussa tehden kymmenen pistettä. Tämän jälkeen Hoiberg erotettiin Bullsin päävalmentajan paikalta, ja uuden päävalmentajan Jim Boylenin toimet aiheuttivat pelaajissa nopeasti eripuraa: Markkanen oli mukana rauhoittamassa harjoitusten boikotoimista suunnitelleita joukkuetovereitaan. Joulukuun puolivälissä hän pelasi ensimmäisen 15 pisteen ja 15 levypallon NBA-ottelunsa. Paluunsa jälkeen Markkasen peliotteet ailahtelivat, minkä katsottiin johtuvan niin Markkasen kuntoutumisesta ja vireystilasta, Boylenin pelijärjestelmästä kuin joukkuetovereiden taitamattomuudesta luoda Markkaselle laadukkaita heittopaikkoja. 

Markkasen alkuvuosi 2019 sisälsi myös muun muassa yksittäisen ottelun levypalloennätyksen kohenemisen 19:ään ja onnistuneiden vapaaheittojen ennätyksen 13:een sekä valinnan myös toisella NBA-kaudellaan tähdistöviikonlopun Nousevien tähtien otteluun. Hän teki ensimmäisen kerran NBA-urallaan 30 pistettä kolmessa ja 20 pistettä neljässä perättäisessä ottelussa. 20/10-tilastolukemat hän teki parhaimmillaan viidessä peräkkäisessä ottelussa, mikä oli Bulls-historian kolmanneksi pisin jakso. Helmikuun 2019 Markkanen pelasi NBA:n eliittiin kuuluneilla piste- ja levypallokeskiarvoilla, ja 23. helmikuuta hän heitti sarjan piste-ennätyksekseen Celticsiä vastaan 35 pistettä. Kauden viimeisiä otteluita Markkanen ei pelannut väsymysoireiden vuoksi. Hän oli runkosarjan viimeisten joukkueiden joukkoon sijoittuneen Bullsin kauden toiseksi paras pisteidentekijä.

Tulokassopimuksen viimeiset kaudet 2019–2021

Kolmannen NBA-kautensa 2019–2020 Markkanen avasi sivuamalla piste-ennätystään: 35 pistettä oli Bulls-pelaajan korkein avausottelun lukema sitten Michael Jordanin vuoden 1995 ottelun. Tämän jälkeen Markkanen pelasi NBA-uransa huonointa koripalloa, mihin mediassa etsittiin syitä muun muassa pienistä loukkaantumisista ja päävalmentaja-Boylenin vääränlaisesta peluutuksesta. Tammikuun 2020 lopulla Markkasella diagnosoitiin lantiossa rasitusmurtuman alku, jonka vuoksi hän joutui puoleksitoista kuukaudeksi sairauslomalle. Vamman ja odotettua vaatimattomamman alkukauden odotettiin vaikeuttavan Markkasen sopimusneuvotteluja. NBA-kausi 2019–2020 keskeytettiin koronaviruspandemian vuoksi kesken runkosarjan, ja kun kautta jatkettiin myöhemmin kesällä, ei pudotuspelimahdollisuutensa menettänyt Bulls kuulunut kautta jatkaneisiin joukkueisiin. Markkasen kauden tilastokeskiarvot olivat hänen NBA-uransa siihen mennessä heikoimmat.

Koronaviruspandemia siirsi myös Markkasen tulokassopimuksen viimeisen kauden 2020–2021 alkua jouluun saakka. Samaan aikaan käytiin myös neuvottelut hänen jatkosopimuksestaan, jota ei syntynyt Bullsin tarjouksen oltua vaatimaton. Markkasesta, joka toivoi uutta sopimusta jo ennen neljännen NBA-kautensa alkua, tuli siten kauden päätyttyä rajoitetusti vapaa pelaaja, eli myös muut NBA-joukkueet saivat tarjota Markkaselle sopimusta, johon Bullsilla oli kuitenkin oikeus vastata. Joukkueesta riippumatta Markkasen uuden sopimuksen oletettiin jo etukäteen olevan rahallisesti suomalaisen joukkueurheiluhistorian suurimpia, mikä osoittautui lopulta todeksi. Vuodenvaihteessa Markkanen joutui joukkueessa esiintyneiden koronavirustartuntojen vuoksi karanteeniin useamman ottelun ajaksi. Helmikuun alussa hän loukkasi olkapäänsä ja oli kuukauden verran pelaamatta.

Siirtotakarajalla Bulls hankki tähdistöpelaaja Nikola Vučevićin ja Daniel Theisin ja yritti kaupata samoilla pelipaikoilla pelanneen Markkasen muualle hyötyäkseen ennen kuin suomalainen vapautuisi sopimuksestaan kesällä. Usea joukkue oli kiinnostunut Markkasesta, mutta Bulls ei lopulta myynyt tätä muualle. Siirtohetkellä tasokkaina pidettyjen vahvistusten hankkimisesta ja pudotuspelijoukkueiden määrän lisäämisestä huolimatta Bullsin kausi päättyi pettymykseen seuran epäonnistuttua yltämään jatkopeleihin. Markkanen siirrettiin pelaajahankintojen myötä vaihtopelaajaksi, ja suomalaisen peliaika ja tilastolukemat laskivat. Peliajan vähentymisestä riippumatta Markkasen tehokkuus parani, ja hänen kahden ja kolmen pisteen korien heittotarkkuutensa olivat NBA-uran siihen mennessä parhaat: kolmen pisteen koreja Markkanen heitti ensimmäisen kerran yli 40 prosentin tarkkuudella.

Cleveland Cavaliers 2021–2022 
Kesällä 2021 Markkanen kertoi haastattelussa haluavansa pois Bullsista saadakseen uralleen uuden alun. Muun muassa Charlotte Hornetsin ja etenkin Dallas Mavericksin huhuttiin olleen kiinnostuneita Markkasesta, mutta joukkueilla ei ollut tarpeeksi rahaa käytössä Markkasen palkkapyyntöön ja/tai halua myöntyä Bullsin haluaman ensimmäisen kierroksen varausvuoron kauppaamiseen siirron yhteydessä. Elokuun lopussa Markkanen siirtyi sign-and-trade-kaupalla etukäteishuhuista puuttuneeseen Cleveland Cavaliersiin sopimuksella, jonka uutisoitiin olleen nelivuotinen ja 67 miljoonan dollarin suuruinen (ESPN:n toimittajan mukaan sopimuksen viimeisen kauden palkasta vain noin kolmasosa on taattu). Kolmen joukkueen kaupassa Cleveland vaihtoi eteenpäin Larry Nancen Trail Blazersiin ja suojatun toisen kierroksen vuoden 2023 varauksen Nuggetsin kautta Bullsiin. Bulls sai myös Trail Blazersistä Derrick Jonesin ja arvontasuojatun vuoden 2022 ensimmäisen kierroksen varauksen.

Cavaliersissa Markkanen sai etukentälle joukkuetovereikseen muun muassa Jarrett Allenin ja tulokkaiden ykkösviisikkoon kauden päätteeksi valitun Evan Mobleyn. J. B. Bickerstaffin valmentaman Cavaliersin kausi 2021–2022 sujui huomattavasti arvioijien ennakko-odotuksia valoisammin. Joukkue voitti runkosarjassa 44 ottelua ja sijoittui itäisessä konferenssissa kahdeksanneksi, mikä takasi sille paikan pudotuspelien karsintaturnaukseen, johon Cavaliersin kausi päättyi. Ensimmäistä kertaa NBA-urallaan myös runkosarjan jälkeen otteluita pelannut Markkanen sairasti marraskuussa COVID-19-koronavirustaudin, ja tammikuussa hän ei voinut pelata 11 ottelussa nilkkavamman vuoksi. Markkasen kauden huippuhetkiin lukeutui 31 pisteen ja kymmenen levypallon suoritus maaliskuun voitokkaassa Nuggets-ottelussa. Markkanen pelasi kauden aikana aikaisemmasta poiketen myös pienen laitahyökkääjän pelipaikkaa, mikä varsinkin alkukaudesta aiheutti hänelle tottumishaasteita. Markkanen sai kuitenkin kiitosta uuden pelipaikan haltuun ottamisesta, ja ratkaisun ansiosta Cavaliers pystyi peluuttamaan menestyksekkäästi samanaikaisesti pitkää Markkanen–Allen–Mobley-kolmikkoa.

Utah Jazz 2022– 
Markkanen kaupattiin Utah Jazziin syyskuussa 2022 ennen kauden 2022–2023 alkua. Hän teki uransa ennätyspisteet (38) kotiottelussa Phoenix Sunsia vastaan 18. marraskuuta 2022.

Maajoukkue 

Markkanen pelasi kymmenissä Suomen B- ja A-nuorten maaotteluissa. Hän pelasi Suomen alle 18-vuotiaiden maajoukkueessa ikäluokan vuoden 2015 EM-kilpailuissa, jossa hän voitti 18,2 pisteen keskiarvollaan turnauksen korikuninkuuden. Hänet valittiin myös Suomen alle 20-vuotiaiden EM-kisajoukkueeseen vuoden 2016 EM-kotikisoihin, jossa Suomi esiintyi historiansa ensimmäisen kerran. Suomi sijoittui siellä 15:nneksi ja putosi takaisin B-divisioonaan. Alkulohkossaan joukkue voitti lajin suurmaat Ranskan ja Espanjan, joista jälkimmäistä vastaan 33 pistettä tehnyt Markkanen ratkaisi voiton viime sekuntien korillaan. Sijoitusotteluissa Suomi hävisi kuitenkin useasti, ja ottelussa Sloveniaa vastaan Markkasen päästä vuosi kontaktin vuoksi näkyvästi verta. Markkanen oli turnauksen ylivoimainen korikuningas (keskiarvolla 24,9) ja tehotilaston kärkipelaaja, levypalloissa toinen, pallonriistoissa kolmas ja heitontorjunnoissa kuudes. Hänet valittiin ainoana pelaajana mitalistijoukkueiden ulkopuolelta turnauksen tähdistöviisikkoon. Markkasta edellinen kahden nuorten ikäluokan EM-korikuinkuuden voittanut oli Dario Šarić.

Suomen miesten maajoukkueessa Markkanen pelasi ensimmäisen kerran 14. elokuuta 2015 vierasottelussa Belgiaa vastaan. Hän teki kolme pistettä, mutta joutui vaihtoon loukattuaan nilkkaansa. Nilkkavamma esti hänen todennäköisenä pidetyn kisamatkansa vuoden 2015 EM-kilpailuihin. Kesällä 2016 Markkanen pelasi maajoukkueen vakiorotaatiossa tehden parhaimmillaan Puolaa vastaan 24 pistettä alle 25 minuutissa. Vuoden 2017 EM-kilpailuissa Markkanen oli Suomen paras korintekijä ja nousi suomalaisten ns. suuren yleisön tietoisuuteen monipuolisella pelillään ja ratkaisuhetkien koreillaan. Ensimmäisessä EM-ottelussa Ranskaa vastaan Markkanen teki 22 pistettä, Suomen miesten maajoukkuehistorian ennätyksen. Alkulohko-ottelussa Puolaa vastaan Markkanen heitti 27 pistettä, uuden ennätyksensä miesten otteluissa. Suomi sijoittui alkulohkossaan toiseksi voitettuaan Ranskan, Puolan, Kreikan ja Islannin ja hävittyään niukasti lopulta mestaruuden voittaneelle Slovenialle. Neljännesvälieräottelussaan Suomi hävisi Italialle. Seuraavan kerran Markkanen edusti Suomea kesän 2018 MM-karsintaotteluissa parantaen Islantia vastaan miesten maajoukkueen piste-ennätystään 28:aan.

Pelityyli ja ominaisuudet 

Markkanen on 213-senttiseksi pelaajaksi hyvä heittäjä, mikä korostuu etenkin kolmen pisteen alueella. Bullsin valmentaja Fred Hoibergin mukaan Markkasen heittoliike on nopea ja lähtee luonnostaan hieman taaksepäin kallistuneena, mitkä asiat yhdistettynä pitkään kehoon tekevät heiton puolustamisesta vaikeaa. Markkasen heittoliike on poikkeuksellisen nopea: helmikuussa 2018 häntä nopeammin oli kuluneella NBA-kaudella heittänyt vain kuusi pelaajaa. Ominaisuuksiensa johdosta Markkanen on arvokas pelaaja muun muassa pick ’n pop –kuvioissa, ja pelkästään Bullsin-tulokaskaudellaan häntä varten tehtiin 25 erilaista hyökkäyskuviota. Markkaselle ominaista on hänen itseluottamuksensa ja uskalluksensa jatkaa heittämistä ja rohkeaa pelaamista ajoittaisista epäonnistumisista huolimatta. Myös hänen harjoittelumotivaatiotaan on kehuttu. Markkanen myös ottaa NBA:ssa kokoluokassaan poikkeuksellisen paljon kolmen pisteen heittoja.

Markkasen kehityskohteeksi on sanottu fyysinen voima esimerkiksi puolustuksessa ja korinalustilanteissa, mikä on varsinkin hänen pituusluokassaan vaikuttanut levypallotilanteissa pärjäämiseen. Myös Markkasella esiintyneiden selkäongelmien on arveltu johtuvan ainakin osin voimanpuutteesta. Levypallojen ja heitontorjuntojen kirjauttamista Markkasella hankaloittaa myös hänen keskivertopituinen eli NBA-vertailussa lyhyehkö sylivälinsä. Hänen puolustustaan ja fyysisyyttään on kuitenkin myös kehuttu ennakoitua paremmaksi, ja etenkin Markkasta NBA-uransa alussa arvostelleet yhdysvaltalaisasiantuntijat ovat joutuneet korjaamaan aikaisempia arvioitaan. Markkasen kykyä luoda omia heittopaikkoja on arvosteltu, samoin hänen peliaikaan nähden matalaa korisyöttöjen keskiarvoaan. Amerikkalaisessa yksilökeskeisessä kulttuurissa Markkasta on pidetty liian ”epäitsekkäänä” pelaajana.

Markkasen jalkatyötä ja liikkuvuutta kokoluokkaansa nähden on kehuttu, samoin peliälyä ja monipuolisuutta: vaikka hän pelaa pääasiassa isona laitahyökkääjänä ja harvemmin sentterinä, hän on pelannut varsinkin nuoruudessaan jokaista pelipaikkaa ja saanut tätä kautta monipuolisuutta pelaamiseensa. Kaudella 2020–2021 hän pelasi Bullsissa ajoittain myös pienenä laitahyökkääjänä. Markkasen koko ja heittotaito tekevät hänestä käyttökelpoisen ns. "strech four" -pelaajan eli ison laitahyökkääjän, joka heittotaitoisena pelaajana pystyy vetämään itseensä puolustajia avaten näin tilaa muille pelaajille. Kokoaan Markkanen voi käyttää hyväksi korin läheisyydessä pientä puolustajaa vastaan, heittotaitoaan taas hitaampia puolustajia vastaan kauempana korista. Markkasen huippupotentiaalia on verrattu muun muassa Dirk Nowitzkiin, yhteen historian parhaista eurooppalaiskoripalloilijoista.

Yksityiselämä 

Markkanen avioitui Verna Ahon kanssa syksyllä 2017. He tapasivat Jyväskylässä yläasteikäisinä ja aloittivat seurustelun vuonna 2016. Parin esikoislapsi, Alvar-poika, syntyi 30. tammikuuta 2018. Perheeseen syntyi toinen lapsi lokakuussa 2020. Lehtitietojen mukaan Markkanen osti Helsingin Kaivopuistosta asunnon vuonna 2020.

Markkanen ei juo alkoholia. Marraskuussa 2018 Markkanen ilmoitti julkisesti aikovansa lopettaa punaisen lihan käytön kokonaan minimoidakseen henkilökohtaisen hiilijalanjälkensä. Hän oli jo aikaisemmin vähentänyt punaisen lihan kulutustaan.

Markkanen kirjoitti ylioppilaaksi Mäkelänrinteen lukiosta keväällä 2016. Hän aikoo suorittaa yliopistotason tutkinnon peliuransa kehittymisestä riippumatta. Hän on kertonut olleensa kiinnostunut erityisesti valokuvauksesta. Arizonan yliopistossa Markkanen opiskeli tähtitieteen alkeita ja ruotsia. Markkasen Pekka-isä on toiminut poikansa asioidenhoitajana ja muutti Chicagoon tämän tueksi tulokaskauden ajaksi. Markkanen on keräillyt lenkkitossuja ja harrastaa kesäisin frisbeegolfia.

Markkasen oli määrä aloittaa varusmiespalveluksensa keväällä 2022, mutta hän lykkäsi palvelukseen astumistaan.

Merkitys ja imago 

Markkasella on ollut merkittävä vaikutus useisiin häneen yhdistettyihin asioihin. Keskisuomalaisten koripalloseurojen järjestämien Lauri Markkasen kummikoripallokoulujen juniorimäärät ovat kohonneet moninkertaisiksi, ja keskisuomalaiset koripallojuniorit ovat saaneet osuuden myös Markkasen nimellä lanseeratun kasvishampurilaisen tuotoista. Markkasen menestymisen vaikutus Suomessa koripallon seuraaja-, katsoja- ja juniorimääriin sekä maajoukkueen rahoitukseen on ollut ilmeisen merkittävä.

Vuonna 2022 Markkanen lähti mukaan osaomistajaksi Jyväskylässä sijaitsevaan Hook-ravintolaan. Ravintolassa on esillä Markkasen uraan liittyvää esineistöä, ja ravintolan tuotoilla tuetaan keskisuomalaista juniorikoripalloa.

Pohjoismaisista koripalloilijoista Markkasen NBA-ura on Jonas Jerebkon ohella pisin ja menestyksekkäin. Siirtyessään pois Chicago Bullsista Markkanen oli seuran historian kuudenneksi eniten kolmen pisteen koreja heittänyt pelaaja.

Markkanen on historian harvoja suomalaisurheilijoita, jotka ovat saaneet taakseen rahallisestikin merkittäviä henkilökohtaisia kansainvälisiä sponsoreita. Heinäkuussa 2017 hän solmi urheiluvälinevalmistaja Niken kanssa usean vuoden kestävän sponsorisopimuksen, jonka summaa ja kestoa ei julkistettu. Mediassa huomioituja suomalaistaustaisia markkinointikumppanuuksia Markkasella on ollut muun muassa HMD Globalin (Nokia-puhelimet) ja Nesteen kanssa.

Markkasesta on tullut suosionsa myötä myös populaarikulttuurin aihe: häneen on muun muassa viitattu yhdysvaltalaisissa ja suomalaisissa rap-kappaleissa. Yleisradio on tehnyt hänestä kaksi tv-dokumenttia. Syksyllä 2018 Markkasesta julkaistiin Saska Saarikosken kirjoittama kirja Lauri – läheltä ja kaukaa.

Saavutukset 

NBA
 Tulokkaiden ykköstähdistöjoukkuessa 2018
 Nopeimmin 100 kolmen pisteen koria NBA-tulokaskaudellaan heittänyt pelaaja (41 ottelua)
 Eniten "seitsenjalkaisen" (väh. 213 cm pituisen) heittämiä kolmen pisteen koreja yhdessä ottelussa (8 kpl, sivuaa Dirk Nowitzkin ennätystä)
 Ensimmäinen tulokaskaudellaan 1000 pistettä, 500 levypalloa ja 110 kolmen pisteen koria kirjauttanut pelaaja
 Eniten Chicago Bullsissa tulokaskaudellaan kolmen pisteen koreja (145) heittänyt pelaaja
 Pohjoismaiden historian pienimmällä varausnumerolla (7.) NBA:han varattu pelaaja
 NBA:n tähdistöviikonloppu
 Nousevien tähtien ottelussa 2018 ja 2019
 Taitokilpailussa 2018 (toinen)

Muut
 Maajoukkueet
 Alle 20-vuotiaiden EM-kilpailujen tähdistöviisikossa 2016
 Alle 20-vuotiaiden EM-kilpailujen korikuningas 2016
 Alle 18-vuotiaiden EM-kilpailujen korikuningas 2015
 Yliopisto
 NCAA:n Yhdysvaltain viikon pelaaja tammikuussa 2017
 NCAA:n Pac-12-konferenssin ykköstähdistöviisikossa 2017
 Pac-12-konferenssin tulokastähdistöviisikossa 2017
 Pac-12-konferenssin mestaruus 2017
 Urheilutoimittajain liiton valitsema Vuoden koripalloilija 2017, 2018, 2019 ja 2020

Tilastot 
Arizonan yliopisto

NBA:n runkosarja

O = ottelut, MIN = peliminuutit, 2p % = kahden pisteen heittojen onnistumisprosentti, 3p % = kolmen pisteen heittojen onnistumisprosentti, 1p % = vapaaheittojen onnistumisprosentti, HL = hyökkäyslevypallot, PL = puolustuslevypallot, LEV = levypallot yhteensä, S = syötöt, M = menetykset, R = riistot, T = torjunnat, PTS = pistekeskiarvo

Lähteet 
 Lauri Markkanen Stats Basketball-Reference.com 
 Lauri Markkanen Suomen Koripalloliitto
 Maajoukkuetilastot Suomen Koripalloliitto
 Lauri Markkanen Arizona Wildcats

Viitteet

Kirjallisuutta

Aiheesta muualla 

 Markkasen virallinen kotisivu
 Lauri Markkasen koriskoulu
 Profiili NBA 
 Lauri Markkanen College Stats College Basketball at Sports-Reference.com 
 Lauri Markkanen basketball profile eurobasket.com 

Suomalaiset koripalloilijat
Vuonna 1997 syntyneet
Elävät henkilöt